**דַּף לִימּוּד: שָׁבוּעוֹת-זְמַן מַתָּן תּוֹרָתֵנוּ**

**פָּתִיחַ**

|  |
| --- |
| **אשורר שירה רבי רפאל ברוך טולדנו**  |
| **אֲשׁוֹרֵר שִׁירָה לִכְבוֹד הַתּוֹרָה** **מִפָּז יְקָרָה זַכָּה וּבָרָה** נֶאֱמָן שְׁמוֹ בָּחַר בְּעַמּוֹ לִהְיוֹת לוֹ לִשְׁמוֹ אֻמָּה נִבְחָרָה נִגְלָה בִּכְבוֹדוֹ, עַל סִינַי הוֹדוֹ קָרָא לְעַבְדוֹ, לְקַבֵּל תוֹרָה נִתְּנָה לָנוּ עַל יַד רוֹעֵנוּ מֹשֶׁה רַבֵּנוּ בְּחִיר הָאֻמָּהנֶאֱמַן בֵּיתוֹ הִבִּיט בִּדְמוּתוֹ גַּם נְבוּאָתוֹ מַרְאָה מְאִירָה יִשְׂמַח יִשְׂרָאֵל בְּאַהֲבַת אֵל כִּי הוּא מַנְחִיל אֶל לוֹמְדֵי תוֹרָה אַשְׁרֵי הַגֶּבֶר עַל יִצְרוֹ גּוֹבֵר מֵישָׁרִים דּוֹבֵר בּוֹחֵר בַּתּוֹרָה רַבָּה נְעִימָה תּוֹרָה תְּמִימָה פֶּתִי מַחְכִּימָה עַיִן מְאִירָה**אֲשׁוֹרֵר שִׁירָה לִכְבוֹד הַתּוֹרָה** **מִפָּז יְקָרָה זַכָּה וּבָרָה****אתר הזמנה לפיוט** [**www.piyut.org.il**](http://www.piyut.org.il) |

1. הַאֲזִינוּ לַשִּׁיר וְנַסּוּ לְהִצְטָרֵף לַפִּיזְמוֹן הַחוֹזֵר.
2. בְּאֵיזֶה חַג לְדַעְתְּכֶם שָׁרִים אוֹתוֹ? מַדּוּעַ?
3. לְמָה נִמְשֶׁלֶת הַתּוֹרָה בַּפִּיּוּט? מָה מַשְׁמָעוּת מָשָׁל זֶה?

**דַּף לִימּוּד: שָׁבוּעוֹת-זְמַן מַתָּן תּוֹרָתֵנוּ**

1. **מַעֲמָד הַר סִינַי**

בַּחֹדֶשׁ הַשְּׁלִישִׁי לְצֵאת בְּנֵי-יִשְׂרָאֵל מֵאֶרֶץ מִצְרָיִם ... בָּאוּ מִדְבַּר סִינָי, (...)

וְהַר סִינַי עָשַׁן כֻּלּוֹ מִפְּנֵי אֲשֶׁר יָרַד עָלָיו ה' בָּאֵשׁ ...

וַיְהִי קוֹל הַשֹּׁפָר הוֹלֵךְ וְחָזֵק מְאֹד, מֹשֶׁה יְדַבֵּר וְהָאֱלֹהִים יַעֲנֶנּוּ בְקוֹל.

**(שמות יט)**

וַיִּקַּח סֵפֶר הַבְּרִית וַיִּקְרָא בְּאָזְנֵי הָעָם וַיֹּאמְרוּ: כֹּל אֲשֶׁר-דִּבֶּר ה' נַעֲשֶׂה וְנִשְׁמָע.

וַיֹּאמֶר ה' אֶל-מֹשֶׁה עֲלֵה אֵלַי הָהָרָה ...

וְאֶתְּנָה לְךָ אֶת-לֻחֹת הָאֶבֶן וְהַתּוֹרָה וְהַמִּצְוָה אֲשֶׁר כָּתַבְתִּי לְהוֹרֹתָם. (...)

וַיַּעַל מֹשֶׁה אֶל-הָהָר וַיְכַס הֶעָנָן אֶת-הָהָר.

וַיִּשְׁכֹּן כְּבוֹד-ה' עַל-הַר סִינַי וַיְכַסֵּהוּ (...)

וּמַרְאֵה כְּבוֹד ה' כְּאֵשׁ אֹכֶלֶת בְּרֹאשׁ הָהָר לְעֵינֵי בְּנֵי יִשְׂרָאֵל.

וַיָּבֹא מֹשֶׁה בְּתוֹךְ הֶעָנָן וַיַּעַל אֶל-הָהָר וַיְהִי מֹשֶׁה בָּהָר אַרְבָּעִים יוֹם וְאַרְבָּעִים לָיְלָה.

**(שמות כד)**

1. מָה מְאַפְיֵין אֵת מַעֲמָד הַר סִינַי?
2. מָה מֹשֶׁה מְקַבֵּל?
3. אֵיךְ מֵגִיב הָעָם לַמַּעֲמָד? (צָיְינוּ מִסְפָּר תְּגוּבוֹת)
4. אֵלּוּ מֵהַדְּבָרִים שֶׁאֲמַרְתֶּם קוֹדֶם עַל הַתּוֹרָה, בָּאִים לְבִיטּוּי בְּמַעֲמָד?
5. לְפִי הַמָּסוֹרֶת הָיָה מַעֲמָד הַר סִינִי בְּשָׁבוּעוֹת, אַךְ אֵין בַּתּוֹרָה צִיוּוּי מְפוֹרָשׁ לַחֲגוֹג זֹאת.
מַדּוּעַ לְדַעְתְּכֶם אֵין צִיוּוּי כָּזֶה בַּתּוֹרָה?
6. **נִמְשְׁלָה תּוֹרָה לְמַיִם**

מִיָּד נִקְרָא מִדְרָשׁ הַמַּמְשִׁיל אֶת הַתּוֹרָה לְמַיִם. תְּחִילָּה חִישְּׁבוּ עַל הַמַּיִם.

אֵלּוּ תְּכוּנוֹת יֵשׁ לָהֶם? (לְמָשָׁל: נוֹזְלִים לְמָקוֹם נָמוּךְ)

מָה חֲשִׁיבוּתָם בְּחַיֵּי בְּנֵי הָאָדָם? (לְמָשָׁל: הַשְׁקָיַית גִּידּוּלִים בְּשָׂדוֹת)

**קִרְאוּ אֶת הַמִּדְרָשׁ:**

דִּבְרֵי תּוֹרָה נִמְשְׁלוּ לְמַיִם,

מָה הַמַּיִם מִן הַשָּׁמַיִם, כָּךְ תּוֹרָה מִן הַשָּׁמַיִים..

מָה הַמַּיִם מְשִׁיבִים נַפְשׁוֹ שֶׁל אָדָם, כָּךְ תּוֹרָה מְשִׁיבָה נַפְשׁוֹ שֶׁל אָדָם.

וּמָה הַמַּיִם מַנִּיחִים מָקוֹם גָּבוֹהַּ וְהוֹלְכִים בְּמָקוֹם נָמוּךְ, כָּךְ תּוֹרָה מַנִּיחָה מִי שֶׁדַּעְתּוֹ גְּבוֹהָה עָלָיו וְנִדְבֶּקֶת בְּמִי שֶׁדַּעְתּוֹ נְמוּכָה עָלָיו…

וּמָה הַמַּיִם אֵין הַגָּדוֹל מִתְבַּיֵּישׁ לוֹמַר לְקָטָן: הַשְׁקֵנִי מַיִם, כָּךְ דִּבְרֵי תּוֹרָה אֵין הַגָּדוֹל מִתְבַּיֵּשׁ לוֹמַר לַקָּטָן: לַמְּדֵנִי פֶּרֶק אֶחָד, דָּבָר אֶחָד, פָּסוּק אֶחָד וַאֲפִילּוּ אוֹת אַחַת!

(מִדְרָשׁ שִׁיר הַשִּׁירִים א')

1. הַסְבִּירוּ בִּלְשׁוֹנְכֶם אֶת הַמְּשָׁלִים שֶׁבַּמִּדְרָשׁ.
2. אֵיזֶה מִתְּכוּנוֹת הַמַּיִם הֲכִי מַתְאִימָה לַתּוֹרָה כְּפִי שֶׁאַתֶּם מַכִּירִים בַּחַיִּים שֶׁלָּכֶם?
3. הַאִם יָדוּעַ לָכֶם עַל מִנְהָג מְיוּחָד עִם מַיִם בְּשָׁבוּעוֹת?

 **מְשִׂימָה**:

 לְמָה עוֹד לְדַעתְּכֶם נִיתָן לְהַמְשִׁיל אֶת הַתּוֹרָה?

 כִּתְבוּ מִדְרָשׁ מִשֶלָכֶם , הַתְחִילוּ בַּמִילִים: נִמְשְׁלָה תּוֹרָה לְ---: מָה --- אָף תּוֹרָה ----.